ব্যাঙ্কশাল আদালতে চূড়ান্ত চার্জশিট পেশ, কাদের নাম রয়েছে?

কলকাতা: উৎসবের মরশুম মিটতেই ফের সক্রিয় কেন্দ্রীয় তদন্তকারী সংস্থা (CBI)। প্রাথমিকে শিক্ষক নিয়োগ মামলায় এবার চূড়ান্ত চার্জশিট পেশ করল সিবিআই (CBI)। শুক্রবার সিবিআই আধিকারিকরা ব্যাঙ্কশাল আদালতে (Banksal Court) চার্জশিট জমা দেন। চূড়ান্ত চার্জশিটে নাম রয়েছে কাদের? নাম রয়েছে বিভাস অধিকারী (Bibhas Adhikari) ও মানিক ভট্টাচার্য্যের (Manik Bhattacharya)।

প্রাথমিক শিক্ষক নিয়োগ দুনীতি মামলায় ৩২ হাজার শিক্ষক-শিক্ষিকার চাকরি যায়। ২০২৩ সালের মে মাসে এই নির্দেশ জারি করেছিলেন কলকাতা হাই কোর্টের তৎকালীন বিচারপতি অভিজিৎ গঙ্গোপাধ্যায়। পরে কলকাতা হাই কোর্টের ডিভিশন বেঞ্চে ওই রায়কে চ্যালেঞ্জ করে পর্ষদ ডিভিশন বেঞ্চে গিয়েছিল। পরে ডিভিশন বেঞ্চও সিঙ্গেল বেঞ্চের রায় বহাল রেখেছিল। মামলা গড়িয়েছিল সর্বোচ্চ আদালতেও। প্রাথমিক শিক্ষক নিয়োগ দুর্নীতি মামলা প্রথমে আলিপুর আদালতে চলছিল। পরে সেই মামলা ব্যাঙ্কশাল আদালতে ওঠে। দুর্ণীতির মামলায় গ্রেফতার করা হয়েছিল প্রাক্তন শিক্ষামন্ত্রী পার্থ চট্টোপাধ্যায়কে। তারপরই একে একে উঠে আসে একাধিক ব্যাক্তির নাম। পরে গ্রেফতার করা হয়েছিল বীরভূমের তৃণমূল নেতা বিভাস অধিকারী ও নদিয়ার নাকাশিপাড়ার তৃণমূল বিধায়ক মানিক ভট্টাচার্যকে। তৎকালীন প্রাথমিক শিক্ষা পর্ষদের সেক্রেটারি-সহ একাধিক আধিকারিকের নামও জড়িয়েছিল সিবিআই তদন্তে। ব্যাঙ্কশাল আদালতে মামলার শুনানি শুরু হয়।

আরও পড়ুন: ডিভিসিকে কড়া চিঠি রাজ্যের, কী সিদ্ধান্ত নবান্নের?

শুক্রবার পঞ্চম চার্জশিট জমা দিল কেন্দ্রীয় তদন্তকারী সংস্থা। ৭০ পাতার এই চার্জশিটই চূড়ান্ত চার্জশিট বলে জানা গিয়েছে। তাতে নাম রয়েছে মানিক ভট্টাচার্য, বিভাস অধিকারীর। প্রাথমিক শিক্ষা পর্ষদের তৎকালীন সেক্রেটারি রত্না চক্রবর্তী বাগচির বিরুদ্ধেও চার্জশিট দেওয়া হয়েছে বলে খবর।